# COLEGIUL NAȚIONAL „MOISE NICOARĂ” ARAD

# OBSERVAȚII

# LA PROIECTUL DE STATUT AL ELEVULUI 2016

**Observații de ordin general**

* Spiritul în care este conceput proiectul de Statut al elevilor, document aflat în dezbatere publică, este, din punctul nostru de vedere, conflictual. Considerăm că acest document ar trebui să prevadă facilitarea cooperării dintre actorii educației, nu să-i așeze în poziții antagonice sau ierarhizate eronat. Statutul elevului se elaborează în funcție de celelalte legi și regulamente LEN nr. 1/2011, ROFUIP 2015, nu invers.
* Constatăm cu îngrijorare că, din documentul supus dezbaterii, lipsește dimensiunea educativă, relația între actorii educației reglându-se numai din punct de vedere juridic-administrativ, nu și pe coordonata umană și morală.
* Profesorul, așa cum este conturat profilul său în acest document, este un administrator și un paznic al drepturilor elevului și nu i se recunoaşte rol activ şi important în procesul educativ. Să nu uităm că „profesor” înseamnă, conform DEX, (ca să apelăm la o definiție simplă, nu din științele educației) persoană calificată care predă o materie de învățământ (în școală), precum și persoană care îndrumă, educă, învață pe cineva.
* Se pornește de la premisa că profesorul este rău intenționat și încalcă, nu apără drepturile elevilor. Drepturile elevilor sunt, în general, formulate ca obligații sau interdicții aplicate profesorilor, ceea ce subminează statutul profesorului, îi știrbește autoritatea și îi încalcă drepturile conferite de statutul profesional, dobândit prin studii și prin concursul de ocupare a postului didactic.
* Nu există un echilibru între drepturi și îndatoriri; sunt prevăzute numeroase drepturi, chiar privilegii pentru liderii elevilor, iar îndatoririle sunt puține și nu se referă, cum ar fi normal, la educație, la însușirea și promovarea valorilor morale, la dezvoltarea competențelor, ci legiferează şi acoperă lipsa acestora.
* Numeroase articole se suprapun peste legi și regulamente care sunt deja în vigoare, deci nu-și au rostul în Statutul elevului, de vreme ce ele sunt reglementate prin alte documente.
* Se constată suprapunerea criteriilor, sunt prevăzute drepturi, care depășesc din punct de vedere administrativ sistemul de învățământ, sau depășesc nivelul de competență sau de vârstă a elevilor. De asemenea, la nivel terminologic, apar formulări ambigue, există confuzii în utilizarea noțiunilor, în unele cazuri lipsește proprietatea termenilor utilizaţi.
* Există prevederi care trebuie însoțite de reguli și de consecințe ale nerespectării lor.
* Există prevederi care se repetă, informația este redundantă.
* Proiectul de Statut al elevului intră în contradicție cu LEN nr. 1/2011, cu ROFUIP 2015, cu alte prevederi legale, încălcând drepturi ale celorlalţi actori ai educației.
* Statutul elevului nu face referire la însușirea și promovarea valorilor școlii și ale educației de către elevi. Conform acestui Statut, elevii nu participă la promovarea imaginii școlii, la evidenţierea elevilor excepționali la învățătură sau la sprinjinirea elevilor cu cerințe educaționale speciale, la organizarea de activități școlare sau extrașcolare cu caracter educativ. Conform acestui Statut, singura preocupare a elevilor ar trebui să fie exercitarea unor drepturi sau privilegii, uneori în detrimentul comunicării interumane, al educației, al moralității.
* Proiectul de Statut al elevului promovează, în anumite aspecte, o atitudine dictatorială a liderilor elevilor față de cei pe care îi reprezintă și o atitudine conflictuală, ostilă față de educație, față de valorile și oamenii școlii.

**Observații punctuale**

|  |  |
| --- | --- |
| **Extras din proiectul de Statut al elevului** | **Observații** |
| **CAPITOLUL I***DISPOZIŢII GENERALE***Art. 1**(1) Regulamentele școlare se elaborează în baza prezentului statut. | Relația trebuie sa fie exact inversă: Statutul elevului se elaborează în funcție de celelalte legi și regulamente LEN nr. 1/2011, ROFUIP 2015. |
| Art. 3(2) Elevii, ca membri ai comunității școlare, beneficiază de toate drepturile și își exercită toate îndatoririle pe care le au în calitate de cetățeni. | Această prevedere poate fi eliminată, fiind un truism. |
| Art.4(3) Învăţământul preuniversitar este centrat pe elev. Toate deciziile majore sunt luate prin consultarea reprezentanţilor elevilor, respectiv a Consiliului Naţional al Elevilor (...) | Sintagma „deciziile majore” este vagă, trebuie definită. Reprezentanții elevilor trebuie consultați în privința deciziilor care îi privesc direct. Există decizii majore la nivelul unității de învățământ unde elevii nu au competența necesară nici măcar aceea de a fi consultați de a decide (de ex. mișcarea personalului didactic, formare profesională, resurse, buget etc)  |
| Art. 5Valorile comunității școlare și ale sistemului educațional sunt: accesul liber și gratuit la educație de calitate, libertatea de expresie, dreptul de a avea acces echitabil la resursele materiale și educaționale furnizate de către sistemul educațional, onestitatea intelectuală, sprijinirea gândirii critice, respectarea demnității tuturor membrilor comunității școlare, deschiderea instituțională pentru schimbări constructive. | Se face o confuzie între *valori* și *drepturi*. De exemplu, „respectarea demnității tuturor membrilor comunității școlare” este o valoare, iar „libertatea de expresie” este un drept. Toate sunt valori definite „social”; nu se face referire la nicio valoare morală; de exemplu: respectul, onoarea, integritatea etc. |
| **CAPITOLUL AL II-LEA***DREPTURILE ELEVILOR***Drepturi generale****Art. 6**(1) Conducerea şi personalul din unitatea de învăţământ preuniversitar au obligaţia să respecte dreptul la imagine al elevilor. | Formularea unui drept se face aici prin referirea la o obligație.Pentru reciprocitate, toate articolele care prevăd drepturi pentru elevi și obligații pentru profesori trebuie să se regăsească în oglindă. De exemplu, elevii au obligația de a respecta dreptul profesorului la imaginea sa publică. |
| (4) Conducerea şi personalul din unitatea de învăţământ preuniversitar nu pot face publice date personale ale elevilor, lucrări scrise/părţi ale unor lucrări scrise ale acestora – cu excepţia modalităţilor prevăzute de reglementările în vigoare. | Regimul datelor personale este prevăzut în alte legi ale statului. Lucrările scrise nu intră în categoria datelor personale.  |
| **Drepturi educaționale** **Art. 7**b) dreptul de a beneficia de o educație de calitate în unitățile de învățământ, prin aplicarea corectă a planurilor-cadru de învăţământ, parcurgerea integrală a programelor şcolare şi prin utilizarea, de către cadrele didactice, a celor mai adecvate strategii didactice, în vederea formării şi dezvoltării competenţelor cheie şi a atingerii obiectivelor educaţionale stabilite. d) dreptul de a studia o limbă de circulaţie internațională, în regim bilingv, în conformitate cu Legea Educaţiei Naţionale nr.1/2011, cu modificările și completările ulterioare;  | Sintagma „educație de calitate” este definită de standardele în vigoare, pe care orice cadru didactic este obligat, prin lege, să le aplice. Aspectele legate de programa școlară, planuri-cadru, strategii didactice sunt prevăzute de fișa postului cadrului didactic și se evaluează prin evaluarea periodică.„Regimul bilingv” este reglementat de Legea Educaţiei Naţionale nr.1/2011. |
| e) dreptul de a nu fi supus vreunei forme de discriminare din partea conducerii și a personalului didactic sau nedidactic al unității de învățământ. Unitatea de învăţământ preuniversitar se va asigura că niciun elev nu este supus discriminării sau hărțuirii pe criterii de rasă, etnie, limbă, religie, sex, convingeri, dizabilități, naționalitate, cetățenie, vârstă, orientare sexuală, identitate de gen, stare civilă, cazier, tip de familie, situație socio-economică, probleme medicale, capacitate intelectuală sau alte criterii cu potențial discriminatoriu.  | Formulare greșită: „dreptul de a nu fi”.Recomandăm definirea termenului „discriminare” și eliminarea enumerației de situații/ criterii considerate a fi motive de discriminare. |
| g) dreptul de a beneficia gratuit de servicii de informare și consiliere școlară, profesională și psihologică, conexe activității de învățământ, puse la dispoziție de unitatea de învăţământ preuniversitar, fiindu-le asigurată cel puțin o oră de consiliere psihopedagogică pe an;  | În învățământul românesc nu există servicii profesioniste de informare și consiliere școlară profesională și psihologică.  |
| k) dreptul de a contesta rezultatele evaluării lucrărilor scrise;  | Propunem reformularea *dreptul de a cere și a primi explicații în legătură cu rezultatele evaluării scrise.*  |
| l) dreptul de a beneficia de discipline din curriculumul la decizia școlii, în vederea obținerii de trasee flexibile de învățare. În acest sens, în cadrul programului de studiu, va fi asigurat un număr minim de discipline la decizia unității de învățământ din totalitatea disciplinelor oferite de unitatea de învăţământ preuniversitar, la alegerea fiecărui elev în parte și în urma avizului acordat de Comisia de curriculum a unității de învățământ preuniversitar, în conformitate cu prevederile legale în vigoare. m) Dreptul elevilor de a participa la cursurile opționale organizate pe grupe / clase de elevi formate special în acest sens, în baza deciziei Consiliului de Administrație, în conformitate cu prevederile legale în vigoare; | Aceste aspecte sunt reglementate de Legea Educaţiei Naţionale nr.1/2011 și ROFUIP 2015Propunem eliminarea l) și m) |
| n) dreptul de a avea acces gratuit la baza materială a unității de învățământ, inclusiv acces la biblioteci, săli și spații de sport, computere conectate la Internet, precum și la alte resurse necesare realizării activităților și proiectelor școlare în afara programului școlar, în limitele resurselor disponibile. Unitățile de învățământ vor asigura accesul neîngrădit și gratuit la toate materialele necesare realizării sarcinilor școlare ale elevilor, în timpul programului de funcționare.  | Propunem adăugirea „în limitele resurselor *materiale și umane* disponibile.”Propunem eliminarea acestui al doilea paragraf, fiind deocamdată nerealizabil. MENCȘ nu asigură toate resursele necesare. |
| o) dreptul de a învăța într-un mediu care sprijină libertatea de expresie;  | Formulare vagă. Propunem definirea termenilor. |
| p) dreptul de a i se asigura participarea la orele de curs pentru un număr maxim de șapte ore pe zi, cu excepția orelor prevăzute pentru studiul limbii materne, a istoriei și tradiției minorităților naționale și a învățământului bilingv, conform legii;  | Aspecte prevăzute în planurile-cadru și ROFUIP 2015. |
| q) dreptul de a primi informații cu privire la planificarea materiei pe parcursul întregului semestru;  | Există obligația școlii de a face publice toate aceste informații, conform legii. |
| t) Elevii vor participa la programele și activitățile incluse în programa școlară;  | Recomandăm eliminarea acestui enunț, neavând legătură cu restul enunțurilor. |
| v) dreptul de a avea acces, la documentele proprii ce stau la baza situației școlare precum lucrările scrise;  | Termenul „document” este impropriu utilizat.  |
| w) dreptul de a opta, conform legii, pentru tipul și forma de învățământ pe care le vor urma și să aleagă parcursul școlar corespunzător intereselor, pregătirii și competențelor lor;  | Minorii nu au dreptul de a opta. Acest drept se referă numai la elevii majori, aspect prevăzut de legislația în vigoare. |
| x) dreptul la educaţie diferenţiată, pe baza pluralismului educaţional, în acord cu particularităţile de vârstă şi cu cele individuale. Elevii cu performanţe şcolare deosebite pot promova 2 ani de studii într-un an şcolar. Avizul de înscriere aparţine consiliului de administrație al unităţii de învăţământ preuniversitar, pe baza unei metodologii privind promovarea a doi ani de studii într-un an şcolar, aprobată prin ordin al ministrului educaţiei naționale și cercetării științifice;  | Aspecte prevăzute deja de legislația în vigoare. |
| y) dreptul de școlarizare la domiciliu sau în unități complexe de asistență medicală, de tip spital, în conformitate cu prevederile legale, pentru elevii care sunt nedeplasabili din cauza unei dizabilităţi, respectiv pentru elevii care suferă de boli cronice sau care au afecţiuni pentru care sunt spitalizaţi pe o perioadă mai mare de 4 săptămâni;  | Aspecte prevăzute deja de legislația în vigoare. |
| z) dreptul de a oferi feedback semestrial cadrelor didactice care predau la clasă, prin fișe de feedback anonime.  | O fișă de feedback trebuie concepută pe criterii unitare, profesionist, de către persoane abilitate, pentru a avea relevanță. Elevii nu au abilitatea de a elabora aceste fişe. Cine elaborează fișa? Cine și cum prelucrează rezultatele? Care sunt consecințele? Cui folosește? În ce scop?  |
| aa) – gg)  | Aspecte prevăzute deja de legislația în vigoare. |
| (2) În vederea exercitării dreptului de a contesta rezultatele evaluării la lucrările scrise, stipulat la alin.(1), pct. k), elevul sau, după caz, părintele, tutorele sau susţinătorul legal al elevului, poate acționa, astfel: a) – h) | Aspecte prevăzute deja de legislația în vigoare.Ceea ce urmează de la a) la h) este o procedură internă care se elaborează de CEAC.  |
| **Drepturi de asociere și de exprimare** **Art. 8**b) dreptul la protest, pentru elevii din ciclul liceal, în afara orelor de curs;  | Termenul de „protest” trebuie definit. Conform DEX, *protestul* este:1. o manifestare energică împotriva unei acțiuni considerate ca nejustă; opoziție hotărâtă;
2. act scris prin care se exprimă o asemenea manifestare.

Propunem ca termenul de *protest* să fie cu sensul 2. De asemenea, propunem garanții scrise oficiale ale părinților/tutorilor/ susținătorilor legali ai elevilor, cu privire la securitatea persoanelor și a bunurilor. |
| d) dreptul de a participa la ședințele Consiliului Elevilor, în condițiile prevăzute de reglementările în vigoare privind CE;  | Acest aspect nu ține de Art. 8. |
| e) dreptul de a fi ales și de a alege reprezentanți, fără nicio limitare sau influențare din partea personalului didactic sau administrativ;  | Propunem să se prevadă în procedura de desfășurare a alegerilor: Consiliul elevilor să propună 3 elevi, nu unul pentru funcția de președinte, respectiv pentru elevul care intră în Consiliul de Administrație. Din cei trei propuși, Consiliului profesoral dă avizul/ validează unul.  |
| f) dreptul de a publica reviste, ziare, broșuri și alte materiale informative, precum și de a le distribui elevilor din unitatea de învăţământ preuniversitar, fără obligația unității de învățământ de a publica materialele. Este interzisă publicarea și distribuirea de materiale care aduc atingere securității naționale, constituie atacuri xenofobe, denigratoare sau discriminatorii.  | Propunem adăugarea următorului enunț : Materialele se vor publica pe suport letric, nu electronic. Orice material care urmează să fie publicat trebuie să primească avizul Consiliului de Administrație al unității de învățământ. Este interzisă publicarea și distribuirea de materiale care aduc atingere imaginii școlii sau personalului unității de învățământ. |
| **Drepturi sociale** **Art. 9**1. – f)
 | Aspecte prevăzute deja de legislația în vigoare. |
| g) dreptul de a nu fi confiscate bunurile personale care nu atentează la siguranța personală sau a celorlalte persoane din unitatea de învățământ, în conformitate cu prevederile legale;  | Fomulare greșită: „dreptul de a nu”.  |
| h) – l)  | Aspecte prevăzute de legislația în vigoare. |
| (2) În vederea stabilirii burselor școlare prevăzute la art. 9 alin (1) lit. c):a) – f) | Aspecte prevăzute de legislația în vigoare, nu se stabilesc prin Statutul elevului. |
| **Alte drepturi** **Art. 10**a) dreptul de acces în incinta unității școlare, în timpul programului, în condițiile legii, fără limitări din partea conducerii precum condiționalitatea de a avea uniformă;  | Această prevedere vine în contradicție cu Legea Educaţiei Naţionale nr.1/2011 și ROFUIP 2015Conform acestora, unitatea de învățământ este obligată să stabilească semnele distinctive pentru școală.  |
| b) dreptul de a beneficia în mod gratuit de acte și de documente de studii, în condițiile legii. Unitățile de învățământ vor emite documentele solicitate, conform legii; c) dreptul de răspuns la solicitările pentru informații de interes public, în conformitate cu prevederile Legii 544/2001, cu modificările și completările ulterioare;  | Aspecte prevăzute de legislația în vigoare. |
| e) elevii din învățământul secundar superior au dreptul de a solicita schimbarea unui cadru didactic al clasei cu susținerea a două treimi din totalul de elevi ai clasei, printr-o cerere către conducere în care se va prezenta temeiul acțiunii. Solicitarea va fi analizată de către direcțiune; în cazul în care aceasta este justificată, va fi discutată în consiliul clasei, comitetul de părinți și Consiliul de Administrație.  | Încadrarea este făcută, conform legislației în vigoare, de directorul unității de învățământ, cu consultarea șefilor de catedră. Elevii nu au competența de a judeca prestația profesională a unui cadru didactic. Această acțiune este oricum imposibil de pus în practică (resursele umane, mișcarea personalului didactic etc).  |
| g) dreptul de a avea profesori numiți în mod nediscriminatoriu. | Formulare vagă. Profesorii nu sunt numiți, ci obțin postul în urma unui concurs la nivel național.  |
| **Recompensarea elevilor** **Art. 11** (1) Elevii care obțin rezultate remarcabile în activitatea școlară și extrașcolară pot primi următoarele recompense:(4) b) pentru alte tipuri de performanţe: pentru purtare, pentru o relaţionare corespunzătoare cu colegii, pentru alte tipuri de activităţi sau preocupări care merită să fie apreciate.(5) Elevii din învăţământul gimnazial, liceal, profesional, postliceal pot obţine premii dacă: | Articolul 11, în întregime, este prevăzut de legislația în vigoare.Ar trebui definit termenul „performanță”. Relaționarea cu colegii nu este o performanță. Aspecte prevăzute de ROFUIP 2015 |
| **CAPITOLUL AL III-LEA** *ÎNDATORIRILE ELEVILOR***Art. 12 Îndatoriri** Elevii au următoarele îndatoriri: a) de a frecventa toate orele de curs; b) de a frecventa cursurile, de a se pregăti la fiecare disciplină de studiu, de a dobândi competențele și de a-și însuși cunoștințele prevăzute de programele școlare;  | Se observă suprapunerea a) și b). Se propune eliminarea a).Observăm că frecventarea cursurilor este prevăzută atât la drepturi, cât și la îndatoriri.  |
| d) de a sprijini activitatea reprezentanților elevilor prin furnizarea de informații relevante despre diferitele probleme întâmpinate în procesul educațional sau în relația cu unitatea de învăţământ preuniversitar sau alte instituții relevante din sistemul educațional, cu respectarea legislației în vigoare;  | Această prevedere este abuzivă și dictatorială față de elevi. Informarea reprezentanților elevilor este aici considerată o îndatorire. Aceasta prevedere e total lipsită de orice fundament moral, categoria de „informator” nu-şi are locul în democraţie. |
| g) de a sesiza autorităţilor competente orice nereguli în procesul de învăţământ şi în cadrul activităţilor conexe acestuia, în condițiile legii. | Această prevedere este total nedemocratică față de elevi. Sesizarea autorităților este aici considerată o îndatorire. |
| k) de a suporta contravaloarea eventualelor prejudicii aduse bazei materiale puse la dispoziţia lor de către instituţia de învăţământ preuniversitar, în urma constatării culpei individuale, și nu colective. | Culpa poate fi colectivă, dacă este asumată astfel de comunitatea unei școli/ clase de elevi/ grup. Suportarea solidară a consecințelor unei fapte poate fi, în funcție de situație, educativă, și poate fi alegerea grupului. Deci propunem *și colective*. |
| m) de a informa autorităţile competente cu privire la existenţa oricărei situaţii care ar putea influenţa în mod negativ desfăşurarea activităţilor educaționale;  | Este a treia prevedere abuzivă și dictatorială față de elevi. Informarea este aici considerată o îndatorire. Nu se definește sintagma „autorități competente”. |
| **Interdicții** **Art. 13** Elevilor le este interzis:b) să introducă şi să difuzeze, în unitatea de învăţământ preuniversitar, materiale care, prin conţinutul lor, atentează la independenţa, suveranitatea, unitatea şi integritatea naţională a ţării, care cultivă violenţa, intoleranţa sau care lezează imaginea publică;  | Articolul 13, în întregime, este prevăzut de legislația în vigoare (ROFUIP 2015).Nu se precizează a cui imagine publică este lezată. A școlii, a celorlalți elevi, a personalului didactic.  |
| l) să utilizeze un limbaj trivial sau invective în perimetrul școlar.  | Propunem adăugirea: *și în afara școlii.*  |
| **Sancționarea elevilor** **Art. 14**(2) Pentru a putea fi sancționați, faptele trebuie să se petreacă în incinta unității de învățământ.  | Propunem adăugirea: *și în afara unității de învățământ*, având în vedere că există activități nonformale, extracurriculare, care sunt organizate de școală, dar se desfășoară în afara incintei destinate orelor de curs.  |
| (4) Sancțiunile ce pot fi aplicate elevilor sunt: a) – f)  | Propunem reintroducerea sancțiunii cu eliminare de 3-5 zile, prevăzută de legislația în vigoare ROFUIP 2015. |
| (5) Toate sancțiunile aplicate se comunică individual, în scris, atât elevilor cât și părinților, tutorilor sau susținătorilor legali, pentru elevii minori. Sancțiunea se aplică din momentul comunicării acesteia sau ulterior, după caz.  | Nu toate sancțiunile se comunică în scris. Observația individuală este orală. |
| (6) Sancționarea elevilor sub forma mustrării în fața colectivului clasei sau al școlii este interzisă în orice context, precum și aceea sub forma agresiunii fizice de orice fel a elevului.  | Așa cum una dintre formele de recompensă este evidențiere în fața clasei și/sau în fața colegilor din școală sau în fața consiliului profesoral, sancționarea elevilor sub forma mustrării în fața colectivului clasei sau al școlii este o măsură educativă eficientă. Sentimentul de sfială, de jenă provocat de un insucces sau de o greșeală poate ambiționa, motiva elevul. Profesorul are cunoștințe de psiho-pedagogie și știe să discearnă situația în care observația în fața clasei este eficientă sau nu.  |
| **Sancțiuni** **Art. 15** (1) Elevii nu pot fi supuși unor sancțiuni colective. Unitatea de învăţământ preuniversitar sau cadrele didactice nu pot, să aplice sancțiuni colective. Orice elev poate fi sancționat numai pentru propria culpă. | Culpa poate fi colectivă, dacă este asumată astfel de comunitatea unei școli, de o clasă sau de un grup de elevi. Suportarea solidară a consecințelor unei fapte poate fi educativă, și poate fi alegerea grupului. Deci propunem *Elevii pot fi supuși unor sancțiuni colective*. |
| (3) a) Mustrarea scrisă constă în atenţionarea elevului, în scris, de către profesorul pentru învăţământul primar sau profesorul diriginte, cu menţionarea faptelor care au determinat sancţiunea. Sancţiunea este propusă consiliului clasei de către cadrul didactic la ora căruia s-au petrecut faptele susceptibile de sancțiune, spre validare. | Propunem completarea sintagmei „consiliului clasei” cu varianta corectă, pentru dezambiguizare, „consiliului *profesorilor* clasei”. |
|  | Nu există nicio prevedere legată de sancțiuni aplicate la constatarea că motivările medicale sunt false, sau cum se sancționează întârzierea la orele de curs, neîndeplinirea sarcinilor/ îndatoririlor de elev, copiatul, plagiatul etc.  |
| **Art. 18**(2) Elevii nu pot fi sancționați cu scăderea notei la purtare pentru distrugerea sau deteriorarea manualelor școlare. | Propunem ca elevii să poată fi sancționați cu scăderea notei la purtare pentru distrugerea sau deteriorarea manualelor școlare. Cartea este un obiect cultural față de care trebuie să aibă respect.  |
| **Contestarea** Art. 19 (1) Contestarea sancţiunilor ce pot fi aplicate elevilor, prevăzute la art. 14 se adresează, de către elev sau, după caz, de către părintele/tutorele/susținătorul legal al elevului, Consiliului de Administraţie al unităţii de învăţământ preuniversitar, în termen de 5 zile de la aplicarea sancţiunii. | Sancțiunile nu pot fi contestate. Sunt decise și aplicate de forul conducător al școlii, din care face parte inclusiv un reprezentant al elevilor.  |
| (2) Contestaţia se soluţionează în termen de 30 de zile de la depunerea acesteia la secretariatul unităţii de învăţământ. Hotărârea Consiliului de Administraţie nu este definitivă și poate fi atacată ulterior la instanța de contencios administrativ din circumscripția unitații de învățământ sau a domiciliului petentului, conform legii. | Hotărârea Consiliului de Administrație este definitivă. Unitatea de învățământ trebuie să aibă autoritatea și autonomia de a decide regulile interne de funcționare.  |
| **Moduri de reprezentare** **Art. 21** a) participarea reprezentanților elevilor în organismele, foruri, consilii, comisii și alte organisme și structuri asociative care au impact asupra sistemului educațional; | Formularea este vagă. Ar trebui definit sensul sintagmei „alte organisme și structuri asociative care au impact asupra sistemului educațional”. |
| e) transmiterea de comunicate de presă, luări publice de poziție și alte forme de comunicare publică;  | Comunicarea cu presa se face numai cu avizul Consiliului de Administrație al școlii. Există situații în care consecințele unei comunicări directe cu presa, fără avizul CA, pot fi dezastruase. De altfel, această prevedere încalcă Legea protecției copilului nr. 272/2004 republicată în 2013.  |
| **Alegerea sau desemnarea reprezentanților** **Art. 23**(2) Fiecare elev are dreptul de a alege și de a fi ales ca reprezentant al elevilor din unitatea de învăţământ preuniversitar. Este interzisă limitarea sau restrângerea dreptului de a alege sau de a fi ales, indiferent de rasă, naționalitate, etnie, limbă, religie, statut socio- economic, convingeri sociale sau politice, sex, orientare sexuală, vârstă, dizabilitate, boală, apartenență la un grup defavorizat, medie generală, medie la purtare, situație școlară precum și orice alt criteriu discriminatoriu. | În acest articol se consideră că media la purtare sau media la învățătură sunt criterii discriminatorii. Calitatea morală și intelectuală pe care un reprezentant al elevilor ar trebui să le dovedească sunt reflectate de aceste medii.Propunem ca media la purtare să fie un criteriu eliminatoriu de selecție a reprezentanților elevilor. |
| **Drepturile elevilor reprezentanți** **Art. 25**c) de a nu le fi afectată activitatea școlară de activitățile desfășurate în calitate de elev reprezentant; d) de a li se reprograma evaluările periodice, dacă acestea s-au suprapus peste activităţile aferente calității de elev reprezentant;e) de a i se motiva absențele în baza unor documente justificative, care atestă prezența elevului reprezentant la activitățile derulate prin prisma calității și care sunt semnate de președintele/directorul comisiei/structurii la care elevul reprezentant a participat. | Aceasta este o obligație, nu un drept. Reprezentantul elevilor are aceleași obligații ca ceilalți elevi. Activitatea de conducere este subordonată statutului de elev. Acestea sunt privilegii, nu drepturi. Drepturile reprezentanților nu trebuie să depășească drepturile celor reprezentați. |
| **CAPITOLUL AL VI-LEA** *ASOCIEREA ELEVILOR***Drepturi ale formelor de asociere ale elevilor** **Art. 27** Consiliul Național al Elevilor și asociațiile reprezentantive ale elevilor au următoarele drepturi: a) dreptul de a fi consultate pentru toate aspectele ce privesc dezvoltarea învățământului preuniversitar și a procesului educațional, după caz și după nivelul de reprezentativitate; | Rolul Consiliul Național al Elevilor și asociațiile reprezentantive ale elevilor este consultativ, nu decizional. Aceste structuri nu pot fi consultate „pentru toate aspectele ce privesc dezvoltarea învățământului preuniversitar și a procesului educațional” pentru că nu au competența necesară.  |
| **CAPITOLUL AL VII-LEA** CONSILIUL ȘCOLAR AL ELEVILOR**Mod de organizare** **Art. 30** (4) Consiliul profesoral al unităţii de învăţământ desemnează un cadru didactic care va asigura o comunicare eficientă între corpul profesoral şi consiliul elevilor. Acesta nu se va implica în luarea deciziilor Consiliului Şcolar al Elevilor. | Cadrul didactic este considerat un simplu intermediar între două structuri. Se elimină rolul educativ, de îndrumător, al profesorului, precum și acela de „actor” în actul educațional din școală. Acest lucru încalcă Legea învățământului. |
| (5) Conducerea unităţii de învăţământ sprijină activitatea Consiliului Şcolar al Elevilor. | Se prevede ca acest Consiliu să fie sprijinit de conducerea unităţii de învăţământ, fără reciprocitate. Și Consiliul Școlar al Elevilor trebuie să sprijine Conducerea unităţii de învăţământ, acolo unde are competența necesară.  |
| n) organizează alegerile pentru elevul reprezentant cu drept de vot în Consiliul de Administrație; | Procedura de alegere a elevului reprezentant cu drept de vot în Consiliul de Administrație trebuie să prevadă criterii de selecție clare. Media la învățătură și purtare trebuie să fie unul dintre criterii. Calitatea de membru în Consiliul de Administrație, conform OMEN 4619/ 22 sept. 2014 este incompatibilă cu primirea de sancțiuni disciplinare, cu 3 absențe nemotivate de la ședințele CA etc, adică, în cazul tuturor membrilor CA, purtarea trebuie să fie exemplară, lucru care este echivalentul mediei la purtare în cazul elevilor.  |
| p) Consiliul Școlar al Elevilor va completa o secțiune din raportul activităților educative extrașcolare la nivelul unității de învățământ, în care va preciza opinia elevilor față de activitățile educative extrașcolare realizate. | Există o diferență între raportul activităților educative și opinia despre activități. Raportul ar trebui să cuprindă activitățile organizate de Consiliul Școlar al Elevilor. Nu reiese dacă activitățile față de care se exprimă opinia sunt cele organizate de elevi, sau cele organizate pentru elevi.  |
| **CAPITOLUL AL VIII-LEA** *DISPOZIŢII FINALE* **Aplicarea statutului elevului** **Art. 38**Unitățile de învățământ asigură respectarea prevederilor prezentului statut prin intermediul tuturor organismelor interne și a cadrelor didactice. | Se contrazice principiul independenței Cosiliului elevilor. Adică școala e responsabilă de aplicarea acestui regulament, nu și Consiliul elevilor, nu și elevii.  |
| **Monitorizarea respectării statutului** **Art. 39**Consiliul Județean al Elevilor şi asociațiile reprezentative elaborează un raport anual privind respectarea prevederilor prezentului statut în fiecare unitate de învăţământ preuniversitar din respectivul judeţ sau din municipiul București. (…) În cazul constatării unor deficienţe, unitățile de învăţământ au obligaţia de a le remedia și de a comunica public modalităţile de soluţionare a acestora. | Se presupune că deficiențele pot apărea numai într-un sens, adică nerespectarea prevederilor prezentului statut de către conducerea unităților de învățământ. Nu se precizează ce consecințe, ce remedii se proiectează la constatarea că elevii/ Consiliul elevilor nu și-au îndeplinit obligațiile.  |
| **Relația cu alte acte normative inferioare sau egale** **Art. 42** Orice reglementare în domeniu legal prevăzută într-un act normativ inferior sau egal, aflată în contradicţie cu prezentul statut, este abrogată de drept. | Această prevedere este ilegală. Statutul elevului nu este, după aprobare ca document legal, superior legislației în vigoare (LEN nr.1/2011, ROFUIP 2015, Legea protecției copilului nr. 272/2004 republicată în 2013. etc). Statutul elevului trebuie să pornească de la legile în vigoare și să se subordoneze acestora.  |

Colectivul cadrelor didactice de la Colegiul Naţional „Moise Nicoară” Arad.

Director,

prof. Major Csaba